钦定古今图书集成/明伦汇编/氏族典/第112卷 > 崔元亮
## 钦定古今图书集成/明伦汇编/氏族典/第112卷 > 崔元亮

按《唐书崔元亮传》：“元亮，字晦叔，磁州昭义人。贞元初，
擢进士第，累署诸镇幕府。父丧，客高邮，卧苫终制，地
下湿，因得痹病，不乐进取。元和初，召为监察御史，累
转驾部员外郎。清慎介特，稍迁密、歙二州刺史，历湖、
曹二州，辞曹不拜。太和四年，繇太常少卿改谏议大
夫，朝廷推为宿望，拜右散骑常侍。每迁官，辄让形于”
色。郑注构宋申锡，捕逮仓卒，内外震骇。元亮率谏官
叩延英苦诤，反复数百言，文宗未谕，元亮置笏在陛，
俯伏流涕。帝感悟，众亦服其不挠，繇此名重朝廷。顷
之，移疾归东都。召为虢州刺史。卒，年六十六，赠礼部
尚书。